Charetti America-Francisca
Charetti Maria America-Francisca (n. 13 di aprel 1981 na Kòrsou)  ta un polítiko kurasoleño. E ta presidente di Parlamento di Kòrsou desde 11 di mei 2021.

Bida 
Charetti America-Francisca ta yu muhé di Vilma Francisca i Harry Felipa i a lanta den e bario di Pretu den De Savaan, un bario humilde na Kòrsou. Después di a kaba Maria College, el a bishita Maria Immaculata Lyceum i studia Business management na Academie voor Bedrijfsmanagement. El a kuminsa su karera trahando den sektor bankario pero a kambia despues pa bira konsehero familiar i lider spiritual. America-Francisca ta fundadó di Curaçao Charity Foundation i ko-fundadó di Curaçao Youth Care Foundation. Na 2000 el a kasa ku Andy America i nan tin sinku yu. Huntu ku su kasá e ta organisá konferensia pa pareha i ta liderá diferente komunidat kristian.

Na elekshon di 2016 America-Francisca a hasi su entrada den polítika riba lista di partido MFK. E ta optene 208 voto personal i a sinta komo miembro di parlamento pa shete luna. Na elekshon di 2017 su votonan personal ta oumenta na 487, pero e no ta logra mantene su asiento. Na posishon number 3 riba lista di MFK i ku 732 voto personal durante elekshon di 2021 e ta regresa den Parlamento di Kòrsou. Durante e promé reunion di e parlamento nobo el a keda elegí unanimamente komo su presidente i susesor di Ana-Maria Pauletta.

Kòrsou
Polítiko di Kòrsou